SK Úradný vestník Európskej únie C 191/24

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2011/C 191/12

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„ΚΟΥΦΕΤΑ ΑΜΥΓΔΑΛΟΥ ΓΕΡΟΣΚΗΠΟΥ“ (KOUFETA AMYGDALOU GEROSKIPOU)

ES č.: CY-PGI-0005-0800-02.03.2010

CHZO ( X ) CHOP ( )

1. Názov:

„Κουφέτα Αμυγδάλου Γεροσκήπου“ (Koufeta Amygdalou Geroskipou)

2. Členský štát alebo tretia krajina:

Cyprus

3. Opis poľnohospodárskeho výrobku alebo potraviny:

3.1. Druh výrobku:

Trieda 2.4. Chlieb, pečivo, koláčiky, cukrárske výrobky, sušienky a ostatný pekárenský tovar

3.2. Opis výrobku, na ktorý sa vzťahuje názov uvedený v bode 1:

Koufeta Amygdalou Geroskipou sú pražené cukrové mandle.

Konečný výrobok má tieto hlavné vlastnosti:

Fyzikálne vlastnosti Tvar: oválny/mandľový Farba: biela

Chemické vlastnosti Vlhkosť: 2 až 4 %

Organoleptické vlastnosti Povrch/textúra: vonkajšia vrstva cukrového sirupu má príznačne drsný povrch, ktorý je pri žutí porovnateľne mäkší, ako majú podobné výrobky, a zanecháva príjemný pocit (v ústach sa ľahko rozpúšťa). Hrúbka cukrovej polevy je od dvoch do štyroch milimetrov. Chuť: sladkosť vďaka cukru a príznačná chuť pražených mandlí.

3.3. Suroviny (len pri spracovaných výrobkoch):

Na výrobu mandlí Koufeta Amygdalou Geroskipou sa používajú: a) mandle a b) granulovaný trstinový cukor.

3.4. Krmivo (len pri výrobkoch živočíšneho pôvodu):

Neuplatňuje sa.

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Výroba a balenie mandlí Koufeta Amygdalou Geroskipou sa musí uskutočniť vo vymedzenej zemepisnej oblasti (v obci Geroskipou) (cukor aj mandle môžu mať pôvod mimo vymedzenej zemepisnej oblasti).

3.6. Osobitné pravidlá pri krájaní, strúhaní, balení atď.:

Mandle Koufeta Amygdalou Geroskipou sa nesmú baliť pri teplote vyššej ako 45 °C pre kondenzáciu, ktorá spôsobuje vlhkosť vo vreckách. Len čo teplota klesne pod 45 °C, môže sa začať proces balenia, ktorý sa uskutočňuje pri izbovej teplote. Ak sa mandle Koufeta nezabalia v tomto čase, stratia príliš veľa vlhkosti a pri prežúvaní nebudú dosť mäkké (t. j. zmenia sa ich osobitné organoleptické vlastnosti). Inými slovami, rozhodujúci je čas, kedy sa mandle Koufeta Amygdalou Geroskipou balia, pretože zachovanie ich konečných organoleptických vlastností záleží práve na ňom. Preto je nevyhnutné, aby sa mandle Koufeta Amygdalou Geroskipou balili vo vymedzenej zemepisnej oblasti. Zároveň sa tým zaručí pravosť a vysledovateľnosť výrobku.

3.7. Osobitné pravidlá pri označovaní:

Označenie mandlí Koufeta Amygdalou Geroskipou obsahuje dátum uskladnenia do jedného mesiaca od dátumu výroby.

4. Stručné vymedzenie zemepisnej oblasti:

Administratívne hranice obce Geroskipou

5. Spojenie so zemepisnou oblasťou:

5.1. Špecifickosť zemepisnej oblasti:

Mandle Koufeta Amygdalou Geroskipou sa vyrábajú podľa tradičnej rodinnej receptúry a dodnes všetky osoby zapojené do ich výroby v obci Geroskipou boli potomkami Sophoclesa Athanasiosa, ktorý ich začal vyrábať v obci Geroskipou v roku 1895. Výrobok vyrábajú viac ako storočie rovnakým spôsobom a v rovnakej zemepisnej oblasti (v obci Geroskipou) potomkovia Sophoclesa Athanasiosa. Z toho vyplýva, že expertíza a know-how, potrebné na výrobu mandlí Koufeta Amygdalou Geroskipou, existujú vo vymedzenej zemepisnej oblasti od roku 1895 a prenášajú sa z generácie na generáciu až dodnes. Spôsob výroby mandlí Koufeta Amygdalou Geroskipou vždy učili a stále učia mladšiu generáciu skúsení výrobcovia, inými slovami, know-how sa prenáša z generácie na generáciu.

Kniha s názvom „Geroskipou – staré a nové“ (Aristidou a Vakis, 1992) obsahuje odkaz na prípravu cukrových mandlí, ktoré sa predávajú najmä počas rôznych festivalov, v obci Geroskipou po roku 1930. Výrobok sa spomína aj v knihe s názvom „Geroskipou – historická a folklóristická štúdia“ (Hatzikyriakos, 2000), v ktorej sa uvádza, že cukrové mandle sa vyrábajú zo sirupu, cukru a mandlí, ktoré sa varia v malom hrnci. Rozhodujúcim momentom pre mandle Koufeta Amygdalou Geroskipou bolo získanie ceny na špeciálnom veľtrhu organizovanom v obci Stroumbi v roku 1937.

Mandle Koufeta Amygdalou Geroskipou sa spomínajú aj v knihe obce Geroskipou s názvom „Geroskipou od staroveku po súčasnosť“ (2008). V mesačníku „O Tahidromos tis Paphou“ (august 2010) bol uverejnený rozhovor s výrobcom – veteránom, ktorý ešte aj dnes vyrába mandle Koufeta, a v tomto rozhovore sa uvádza, že tento výrobok je jedným z dlhoročných tradičných výrobkov obce Geroskipou.

5.2. Špecifickosť výrobku:

Špecifickosť mandlí Koufeta Amygdalou Geroskipou je dvojaká:

a) dobré meno výrobku pre tradičný výrobný postup, ktorý sa v obci Geroskipou používa od konca 19. storočia dodnes, a

b) určité špecifické organoleptické vlastnosti, ktorými sa odlišuje od podobných výrobkov, najmä ich príznačne drsný povrch a textúra vytvorená vonkajšou vrstvou cukrového sirupu, ktorá je pri prežúvaní jemnejšia ako pri podobných výrobkoch a v ústach sa ľahko rozpúšťa, pričom zanecháva príjemný pocit. Mandle Koufeta Amygdalou Geroskipou majú aj príznačnú sladkosť vďaka cukru. Drsný povrch, textúra a sladkosť tohto výrobku sú jedinečné a nie je možné ich nájsť v iných cukrových mandliach. Mandle Koufeta Amygdalou Geroskipou sa vyrábajú najmä bez použitia akéhokoľvek vosku na ochranu alebo izoláciu mandle (čo je postup uplatňovaný vo výrobe iných cukrových mandlí, aby si mandľa zachovala obsah oleja). V procese sa nevyužívajú ani ďalšie suroviny okrem mandlí a cukru a nepoužíva sa ani dodatočný proces leštenia cukrových mandlí (namočenie do vosku alebo mechanické leštenie ako ďalšia fáza spracovania výrobcami cukrových mandlí), ako je to pri iných cukrových mandliach. Póry na povrchu výrobku preto zostávajú otvorené, vďaka čomu je povrch drsnejší v porovnaní s inými cukrovými mandľami. Ďalej, počas doby skladovateľnosti sú mandle Koufeta Amygdalou Geroskipou mäkšie a sladšie ako iné cukrové mandle, pretože sa pri výrobe nepoužívajú žiadne ďalšie suroviny, kým vo výrobe iných cukrových mandlí sa pridávajú ďalšie suroviny s cieľom zmierniť sladkosť výrobku.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Mandle Koufeta Amygdalou Geroskipou sú veľmi známe na celom Cypre. Ako sa uvádza vyššie, mandle Koufeta Amygdalou Geroskipou sa v obci Geroskipou vyrábajú už mnoho rokov a know-how ich prípravy sa dodnes prenáša z generácie na generáciu. Jedinečnosť mandlí Koufeta Amygdalou Geroskipou a ich špecifických vlastností spočíva v znalosti a expertíze ich výrobcov v obci Geroskipou, najmä pokiaľ ide o výrobný postup. Osobitá textúra charakteristická pre mandle Koufeta Amygdalou Geroskipou vzniká vďaka spôsobu prípravy výrobku a najmä dĺžke procesu máčania pražených mandlí v cukrovom sirupe, rytmickému pohybu stroja na výrobu cukrových mandlí počas tohto procesu a receptúre na prípravu výrobku. Rozhodujúcim prvkom výrobného procesu, ktorý je súčasťou základného know-how, je skutočnosť, že výrobca musí stáť pri stroji (na výrobu cukrových mandlí) celý čas a dozerať na celý proces máčania, aby mohol okamžite zasiahnuť, keď je potrebné upraviť hrúbku a množstvo sirupu, prípadne upraviť teplotu. Kombinácia času potrebného na vytvorenie povlaku z cukrového sirupu na pražených mandliach a rytmického pohybu stroja na výrobu cukrových mandlí počas tohto procesu je takisto veľmi dôležitá. Ak sa na mandliach cukrová vrstva vytvorí skôr, ako by sa mala, a/alebo rytmický pohyb stroja na výrobu cukrových mandlí nie je úplne správny, potom sa cukrové mandle navzájom polepia. A naopak, ak sa na mandliach cukrová vrstva vytvorí neskôr, ako by sa mala, a/alebo rytmický pohyb stroja na výrobu cukrových mandlí nie je úplne správny, potom sa cukrové mandle vysušia a nevstrebe sa do nich správne množstvo cukru. Všetky uvedené kroky sú súčasťou tradície, autentických miestnych výrobných postupov a miestnych znalostí a expertízy výrobcov z obce Geroskipou. Úspech receptúry opísanej v špecifikácii spočíva aj v skutočnosti, že na výrobu sa používajú iba dve suroviny, cukor a mandle, a nič iné (na rozdiel od výroby iných cukrových mandlí, pri ktorej sa používajú ďalšie suroviny).

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

http://www.moa.gov.cy/moa/da/da.nsf/All/BAB8773EB6D4C5BD422576CD00354E95/$file/EvnoikiApofasiYpourgou4406Jan10.pdf?OpenElement

(1) Ú. v. EÚ L 93, 31.3.2006, s. 12.